**Informatīvais ziņojums “Par valsts augstāko amatpersonu apziņošanu valsts apdraudējuma gadījumā un par ārkārtas notikumiem valstī”**

Atbilstoši Ministru kabineta 2010.gada 28.septembra instrukcijas Nr.16 “Kārtība, kādā valsts augstākās amatpersonas apziņojamas valsts apdraudējuma gadījumā un par ārkārtas notikumiem valstī” (turpmāk – Ministru kabineta instrukcija) 2.1punktā noteiktajam, Valsts ugunsdzēsības un glābšanas dienesta pienākums ir informēt valsts augstākās amatpersonas (turpmāk – amatpersonas) par apziņošanas procedūru, un ne retāk kā reizi pusgadā pārbaudīt apziņošanas sistēmas darbību.

Apziņošanas sistēmas darbības pārbaude nepieciešama, lai nodrošinātu amatpersonu izpratnes veicināšanu par apziņošanas sistēmas darbību un pielietojumu valsts apdraudējuma gadījumā, kā arī nodrošinātu amatpersonu atbilstošu rīcību, saņemot apziņošanas informāciju. Tāpat nepieciešams pārbaudīt apziņošanas sarakstā iekļauto amatpersonu kontaktinformācijas atbilstību un patiesumu, kā arī veikt apziņošanas sistēmas darbības funkcionalitātes un noteiktās apziņošanas kārtības pārbaudi.

Valsts apdraudējuma gadījumā, atbilstoši apdraudējuma veidam, lēmumu par amatpersonu apziņošanu un apziņojamo amatpersonu loku pieņem Ministru prezidents un dod uzdevumu Ministru prezidenta biroja vadītājam vai Krīzes vadības padomes sekretariāta vadītājam nodrošināt amatpersonu apziņošanu. Amatpersonu apziņošanu veic Valsts ugunsdzēsības un glābšanas dienests, kurš ir tiesīgs apziņošanas procesā iesaistīt Valsts policiju, Valsts drošības dienestu un Nacionālos bruņotos spēkus.

Ministru kabineta instrukcijā noteikto apziņošanas kārtību izmanto tikai valsts apdraudējuma gadījumā un situācijās, kas saistīti ar ārkārtas notikumiem valstī, kā arī apziņošanas sistēmas darbības pārbaudē (mācībās).

Iekšlietu ministrs Sandis Ģirģens

Nakurts, 67075922

ivars.nakurts@vugd.gov.lv